«Спартак-Налшыкым» зыкъиужьыжу жаIэ
«Спартак-Налшык» (Налшык) — «Сибирь» (Новосибирск) — 2:0 (1:0). Налшык. «Спартак» стадион. ЩэкIуэгъуэм и 10-м. ЦIыху 800 еплъащ.
Щэуей Алихъан зы мащIэ дыдэкIэ топым нэсакъым. Судьяхэр Левников, Лебедев (тIури Санкт-Петербург щыщщ), Шимарыгин (Сосновый Бор).
«Спартак-Налшык»: Степанов, Рогочий, Засеев, Абазэ, Гарбуз, Чеботару, Руа (Буйтрагэ, 86), Коронов (Рухайа, 90+2), Щэуей (Галин, 90+1), Аверьянов, Гуэщокъуэ.
«Сибирь»: Пузин, Самсонов, Головатенкэ, Выходил, Запрудских, Климов, Кабанов (Дудолев, 78), Гладышев, Нивалду (Едунов, 85), Рыжков (Зиновьев, 71), Базанов.
Топхэр дагъэкIащ: Аверьяновым, 30 (1:0). Короновым, 61 (2:0).
Дагъуэ къыхуащIащ: Гарбуз, Гуэщокъуэм, Головатенкэ, Самсоновым, Абазэм.
Джэгум къыхахуащ Зиновьевыр.
БэкIэ щыгугъыу Грознэ и «Тэрчым» гъэмахуэ кIуам ирагъэблэгъа ди лъахэгъу Красножан Юрэ и къалэнхэм пэмылъэщауэ (гуп нэхъыщхьэр езыгъэбгынэ епщыкIутхуанэ увыпIэм щытщ) абыи къызэрыIуагъэкIыжам Къэбэрдей-Балъкъэрым топджэгум щыдихьэх куэдым къащигъэхъуащ, «Спартак-Налшыкым» и ехъулIэныгъэ нэхъ ин дыдэхэр зрапх тренер цIэрыIуэм къигъэзэжу. Езыми апхуэдэ щхьэусыгъуэ къаритащ, ди командэм дэщI гуп щхьэхуэхэм бэрэжьейм зэрахуэзамкIэ. «Спартак-Налшыкым» и унафэщIхэм ящыщ гуэрми къэралым и спорт газетхэмрэ интернет къыдэкIыгъуэхэмрэ щигъэвууащ Iуэхур зэфIэкIа хуэдэу. АрщхьэкIэ епIэщIэкIауэ къыщIэкIащ. Красножан иужькIэ жиIащ «Спартак-Налшыкым» тренер хъарзынэ, и къалэнхэм пэлъэщу, зэриIэр икIи зэкIэ къигъэзэжыну зэрыхущIэмыкъур.
«Спартак-Налшыкым» и гъуащхьауэ Аверьяновыр (99) ерыщу йобгъэрыкIуэ. Пэж дыдэуи Шыпш Тимур ди командэм и Iуэхухэр иригъэфIэкIуэжыну хузэфIэкIащ. Абы и щыхьэту урикъунщ иужьрей джэгугъуийм «Спартак-Налшыкыр» плIэнейрэ зэрыщытекIуар икIи зэ фIэкIа къызэрыщыхамыгъэщIар. А лъэхъэнэм къриубыдэу топхэр зэрызэхущытри узыгъэгушхуэщ: я хьэрхуэрэгъухэм 8 худагъэкIащ, къыхудагъэкIар 2-щ. Сыт атIэ апхуэдэ тренерыр щIэпхъуэжынур?! Налшыкдэсхэм я иужьрей ехъулIэныгъэхэм хуэдэщ турнир таблицэм бжьыпэр щызыIыгъхэм яIэри. Мыгъэрей зэхьэзэхуэм и пэщIэдзэм ди командэр зэрыщыкIуэцIрыхуами тренер нэхъыщхьэм емылъыта щхьэусыгъуэхэр иIэщ, ауэ абыхэм нэхъ иужьыIуэкIэ зыубгъуауэ дытепсэлъыхьынщ.
Шыпш Тимур яхъуэжынкIэ зэрыхъунум теухуа псалъэмакъхэр, дауи, «Спартак-Налшыкым» и футболистхэми ялъэIэсат. Ар джэгукIэфIыр зэтезыху Iэмалхэм ящыщщ. Гуапэщ абы ди щIалэхэм зэрызэдрамыгъэхьэхар икIи я зэфIэкI псори зэIущIэм къызэрыщагъэлъэгъуэным яужь зэритар.
Сирадзе Давидрэ Медведев Алексейрэ судьяхэм дагъуэ къызэрыхуащIа бжыгъэр Владикавказ плIырыплI зэрыщрагъэкъуам къыхэкIыу «Сибирь»-м дэджэгуну Iэмал яIакъым. Абы хэгъэрейхэм я къарур нэхъ мащIэ ищIакъым. ЗэIущIэм и япэ дакъикъэхэм щегъэжьауэ «Спартак-Налшыкым» тепщэныгъэр иубыдащ икIи мыпIащIэурэ зэпIэзэрыту джэгур иригъэкIуэкIащ. Нэрылъагъут ди щIалэхэм я Iэзагъыр зэрынэхъ лъагэр икIи текIуэныгъэм хуабжьу зэрыхуэпабгъэр.
ХьэщIэхэм налшыкдэсхэр зэрызэтраIыгъэфар сыхьэт ныкъуэкIэщ. ЕщэщIанэ дакъикъэм ди щIалэхэм топыр зэ-Iэпахыурэ «Сибирь»-м и гъуащхьэхъумэхэр щхьэуназэ ящIащ икIи Аверьянов Алексей бжыгъэр къызэIуихащ. Абы ипэкIи иужькIи «Спартак-Налшыкыр» къыхэжаныкIыфыну щытащ, арщхьэкIэ сыт щыгъуи зы мащIэкIэ Iуэхур зэхуэхъуакъым.
Иджыри сыхьэт ныкъуэ дэкIауэщ етIуанэ топыр ди щIалэхэм къащехъулIар. Сыт щыгъуи хуэдэу жыджэр Руа Карлос «Сибирь»-м и штрафнойм пэмыжыжьэу ираудащ. Коронов Игорь хьэщIэхэм ар яхуигъэгъуакъым. Метр 25-рэ хуэдизкIэ пэжыжьэми, «Спартак-Налшыкым» и гъуащхьауэр тегушхуэри, и къару къызэрихькIэ топыр иутIыпщащ. Ар гъуэм ищхьэ плIанэпэ дыдэм дэкIащ — 2:0!
АдэкIэ псори гурыIуэгъуэт. «Сибирь»-м зы Iэмали иIакъым хэгъэрейхэм я тепщэныгъэр къызэпиудыну. Мыдрейхэми зэрыхуейм хуэдэу джэгур икIэм нагъэсри, очкоищыр зыIэрагъэхьащ. Абы и фIыгъэкIэ «Спартак-Налшыкыр» увыпIитIкIэ зэуэ дэкIуэтеящ, япэ дивизионым къыхагъэкIынкIэ щыIа шынагъуэр нэхъ жыжьэж ищIу.
Арати, ди щIалэхэм «Сибирь»-р хагъащIэри, кърагъэкIуэтэхащ. Иджы новосибирскдэсхэм «Спартак-Налшыкым» иIыгъа увыпIэр яубыдащ. Налшыкдэсхэм турнир таблицэм къыщызэранэкIащ джэгугъуэ кIуам зи стадионым къыщыхагъэщIа Белгород и «Салют»-ри. АдэкIэ нэхъ тынш хъунущ.
Владикавказ и «Алания»-р мы джэгугъуэм зэрыхэмытар къигъэсэбэпри, «Мордовия»-м и бжьыпэр игъэбыдащ. Иджы саранскдэсхэр Осетие Ищхъэрэм и футболистхэм очкоихкIэ ящхьэщыкIащ.
Щыгъуазэ фыхуэтщIынщ япэ дивизионым хэт командэхэр вэсэмахуэ зэрыджэгуам къарикIуа бжыгъэхэм. Мис ахэр: «Мордовия» (Саранск) — «СКА-Энергия» (Хабаровск) — 1:0, «Динамо» (Санкт-Петербург) — «Енисей» (Красноярск) — 4:2, «Балтика» (Калининград) — «Нефтехимик» (Нижнекамск) — 1:0, «Луч-Энергия» (Владивосток) — «Ангушт» (Нэзрэн) — 1:0, «Салют» (Белгород) — «Уфа» (Уфа) — 1:2, «Ротор» (Волгоград) — «Химик» (Дзержинск) — 2:0, «Торпедо» (Мэзкуу) — «Шинник» (Ярославль) — 1:0, «Арсенал» (Тулэ) — «Газовик» (Оренбург) — 2:0.
ДызыхуэкIуэ тхьэмахуэм япэ дивизионым щыIэну джэгугъуэм «Спартак-Налшыкыр» хэтынукъым. КъыкIэлъыкIуэ зэIущIэр абы щригъэкIуэкIынур щэкIуэгъуэм и 24-рщ. А махуэм ди щIалэхэм Красноярск и «Енисей»-р Налшык къыщрагъэблэгъэнущ.
Жыласэ Заурбэч.
